Бошко је активно радио на сакупљању наоружања, као и на ангажовању и укључивању омладине у Народноослободилачки покрет (НОП). Када је 22. јуна 1941. године извршен напад на Совјетски Савез, у близини његовог родног места, на Фрушкој гори се окупила прва партизанска група у Срему. Били су то углавном чланови Окружног комитета КПЈ за Срем — Јован Штоковац, Станка Веселинов и Роса Вилић, али и познати сремски партизани — Бошко Палковљевић Пинки, Марко Перичин Камењар и др. Ова партизанска група извела је и једну од првих партизанских акција у Срему, 6. августа 1941. године, када су у Бешеновачком Прњавору разоружали једног усташу и ослободили два ухапшена друга и једну другарицу. Након ове акције, партизанској групи се придружио још један члан ОК КПЈ за Срем Ђорђе Никшић.